REGOLAMENT TAL-KUMMISSJONI (KE) Nru 102/2007
tat-2 ta’ Frar 2007
li jadotta l-ispeċifikazzjonijiet tal-modulu ad hoc 2008 dwar is-sitwazzjoni tas-suq tax-xogħol tal-migranti u d-dixxendenti immedjati tagħhom, kif previst mir-Regolament tal-Kunsill (KE) Nru 577/98 u li jemenda r-Regolament tal-Kummissjoni (KE) Nru 430/2005
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 577/98 tad-9 ta' Marzu 1998 dwar l-organizzazzjoni ta' stħarriġ kampjun dwar il-forza tax-xogħol fil-Komunità (1), b'mod partikolari l-Artikolu 4(2) tiegħu,
Billi:
(1)
Fil-laqgħa li kellu f'Tessalonika f'Ġunju 2003, il-Kunsill Ewropew kien tal-fehma li l-integrazzjoni b'wiċċ il-ġid tal-migranti tikkontribwixxi għal koeżjoni soċjali u benessri ekonomiku u sabiex jiġu indirizzati l-isfidi demografiċi u ekonomiċi li qiegħda tiffaċċja l-Unjoni Ewropea, u għamel sejħa għal aktar progress f'dan ir-rigward. Barra minn hekk, b'mod espliċitu għamel sejħa għal analiżi preċiża u oġġettiva ta' dawn il-kwistjonijiet sabiex jgħin fl-iżvilupp u l-promozzjoni ta' inizjattivi ta' strateġija għal treġija aktar effettiva tal-migrazzjoni fl-Ewropa. Il-ħtieġa ta' strateġiji effettivi ta' integrazzjoni ġiet enfasizzata għal darb'oħra fil-“Programm ta' The Hague” adottat mill-Kunsill Ewropew fi Brussell f'Novembru 2004.
(2)
Kif ġie enfasizzat fl-ewwel Rapport Annwali tal-Kummissjoni dwar il-Migrazzjoni u l-Integrazzjoni (2), in-nuqqas ta' aċċess għall-impjieg ġie identifikat bħala l-akbar ostaklu għall-integrazzjoni u, għalhekk, l-aktar prijorità politika importanti fi ħdan l-istrateġiji ta' integrazzjoni nazzjonali.
(3)
Għalhekk, jeħtieġ sett ta' data komprensiv u paragunabbli dwar il-qagħda tas-suq tax-xogħol tal-migranti u d-dixxendenti immedjati tagħhom sabiex tinżamm stampa tal-progress lejn l-objettivi komuni ta' l-Istrateġija Ewropea ta' l-Impjiegi u tal-Proċess ta' Inklużjoni Soċjali.
(4)
Il-proposta tal-Kummissjoni għal Deċiżjoni tal-Parlament Ewropew u tal-Kunsill li tistabbilixxi Programm tal-Komunità għall-Impjiegi u s-Solidarjetà Soċjali - PROGRESS (3) tistipula fit-Taqsima 1. Impjiegi, l-iffinanzjar ta' l-azzjonijiet rilevanti inklużi azzjonijiet statistiċi. Ir-Regolament preżenti għandu jimplimenta dawn l-azzjonijiet.
(5)
Ir-Regolament tal-Kummissjoni (KE) Nru 384/2005 tas-7 ta’ Marzu 2005 li jadotta l-programm ta' moduli ad hoc, li jkopru s-snin 2007-2009, għall-istħarriġ kampjun tal-forza tax-xogħol stipulat bir-Regolament tal-Kunsill (KE) Nru 577/98 (4) diġa kien jinkludi modulu ad hoc dwar il-qagħda tas-suq tax-xogħol tal-migranti u d-dixxendenti immedjati tagħhom. Il-lista ta' varjabbli għal dan il-modulu għandha tiġi ddefinita qabel Diċembru 2006.
(6)
Ir-Regolament 384/2005 jistipula wkoll li l-implimentazzjoni tal-modulu 2008 se tiddependi fuq ir-riżultati ta' l-istudji ta' fattibilità li għandhom jitlestew qabel l-aħħar ta' l-2005. L-Eurostat ippreżentat ir-riżultati ta' dawn l-istudji ta' fattibilità fil-laqgħa tad-Diretturi ta' l-Istatistika Soċjali ta' l-Istati Membri f'Settembru 2005. Il-konklużjoni kienet li l-Istati Membri u l-Eurostat għandhom imexxu bit-tħejjija tal-modulu 2008.
(7)
Għal raġunijiet ta' affidabilità u kwalità tad-data li trid tiġi pprovduta, xi varjabbli deskritti fl-Anness ta' dan ir-Regolament għandhom ikunu b'għażla għall-Istati Membri b'daqs żgħir ta' kampjun għall-migranti.
(8)
Jeħtieġ li jiġu emendati l-kolonni 19/20 ta' l-Anness II tar-Regolament tal-Kummissjoni (KE) Nru 430/2005 tal-15 ta' Marzu 2005 li jimplimenta r-Regolament tal-Kunsill (KE) Nru 577/98 dwar l-organizzazzjoni ta' stħarriġ ta' kampjun tal-forza tax-xogħol fil-Komunità f'dak li għandu x'jaqsam mal-kodifikazzjoni li trid tintuża fit-trażmissjoni tad-data mill-2006 'l quddiem u l-użu ta' sotto-kampjun għall-ġbir tad-data fuq il-varjabbli strutturali (5) sabiex tiżdied ir-rilevanza ta' l-analiżi tal-qagħda tas-suq tax-xogħol tal-migranti bil-ksib ta' tagħrif dwar is-sena tal-wasla fil-pajjiż li jospita u dwar l-età fiż-żmien tal-wasla, li jibqgħu żewġ varjabbli ewlenin ta' spjegazzjoni għall-analiżi tal-proċess ta' integrazzjoni fis-suq tax-xogħol.
(9)
Il-miżuri stipulati f'dan ir-Regolment huma skond l-opinjoni tal-Kumitat tal-Programm Statistiku,
ADOTTAT DAN IR-REGOLAMENT
Artikolu 1
Il-lista fid-dettall ta' varjabbli li jridu jinġabru fl-2008 mill-modulu ad hoc dwar il-qagħda tas-suq tax-xogħol tal-migranti u d-dixxendenti immedjati tagħhom għandha tkun kif stabbilit fl-Anness.
Artikolu 2
Il-Kolonni 213, 214, 215, 216, 217, 218 u 219 ta' l-Anness għandhom ikunu b'għażla għar-Repubblika Ċeka, id-Danimarka, l-Estonja, il-Latvja, il-Litwanja, l-Ungerija, Malta, il-Polonja, is-Slovenja, is-Slovakkja u l-Finlandja.
Artikolu 3
Ir-Regolament tal-Kummissjoni (KE) Nru 430/2005 huwa emendat kif ġej: Fl-Anness II, il-kolonni 19/20 jinbidlu bit-test li ġej:
“YEARESID
19/20
KULL SENA
Numru ta' snin ta' residenza f'dan il-pajjiż
Kulħadd”
00
Imwieled/da f'dan il-Pajjiż
01-99
Numru ta' snin ta' residenza f'dan il-pajjiż
Vojt
Ebda tweġiba
Artikolu 4
Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 2 ta’ Frar 2007.